ראש מועצת גוש עציון מגיב להחלטת ליברמן לנתק את הקשר עימו, בעקבות השתלחותו של נאמן באנשי המנהל האזרחי.
ראש המועצה האזורית גוש עציון, שלמה נאמן, מגיב היום (רביעי) להנחיית שר הביטחון אביגדור ליברמן ולפיה אנשי משרד הביטחון והמנהל האזרחי ינתקו את הקשר עם נאמן בעקבות השתלחותו במנהל האזרחי.
"אין בכוונתי להתנצל על פועלי למען יישובי גוש עציון, שכל כך נדרש בשל מחדלי המדינה", אומר נאמן. ''החזקת חלוצי ההתיישבות בבחינת 'עבריינים' היא היא המחדל; ההגדרה המלאכותית של המאחזים כלא חוקיים במשך עשרות בשנים היא הכישלון המתמשך של המדינה''.
לדבריו, ''עצם העובדה שהפקיד המטפל באזרח ישראלי ביו"ש הינו לובש מדים היא אנומליה שיש לתקן על ידי החלת הריבונות על שטחי מולדת".
עוד הוסיף נאמן, "אמשיך לקדם את הסדרת כלל ההתיישבות ולהילחם על כך שממשלת ישראל תתן פיתרון ומענה לכל משפחה שעלתה לקרקע ליישב את ארץ ישראל.
"אין לי ספק ששר הביטחון יבין שלא יעלה הדעת שפקידי מדינה יתעלמו מציבור שלם של אלפי מתיישבים בשל חשבונות כאלה ואחרים ונחזור לעבודה תקינה במהרה לטובת כלל ההתיישבות והתושבים. כולי תקווה ששר הביטחון יצעד בראש מחנה המסדירים והבונים''.
ראש מועצת גוש עציון ביקש גם לשלוח לליברמן ''ברכה נאמנה שיצליח במשימתו החשובה של שמירה על ביטחון ישראל, על אדמות הלאום, ועל ההתיישבות".